
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно проекта на решение на Съвета за сключване на Споразумението между Европейския съюз и Конфедерация Швейцария относно предаването на резервационни данни на пътниците (PNR данни) с цел предотвратяване, разкриване, разследване и наказателно преследване на терористични престъпления и тежки престъпления
(05312/2026 – C10‑0077/2026 – 2025/0343(NLE))
(Одобрение)
Европейският парламент,
–	като взе предвид проекта на решение на Съвета (05312/2026),
–	като взе предвид проекта на споразумение между Европейския съюз и Конфедерация Швейцария относно предаването на резервационни данни на пътниците (PNR данни) с цел предотвратяване, разкриване, разследване и наказателно преследване на терористични престъпления и тежки престъпления (05316/2026),
–	като взе предвид искането за одобрение, представено от Съвета съгласно член 16, параграф 2, член 87, параграф 2, буква а) и член 218, параграф 6, втора алинея, буква а) от Договора за функционирането на Европейския съюз (C10‑0077/2026),
–	като взе предвид член 107, параграфи 1 и 4 и член 117, параграф 7 от своя Правилник за дейността,
–	като взе предвид препоръката на комисията по граждански свободи, правосъдие и вътрешни работи (A10‑0000/2026),
1.	дава своето одобрение за сключването на споразумението;
2.	възлага на своя председател да предаде позицията на Парламента съответно на Съвета и на Комисията, както и на правителствата и на парламентите на държавите членки и на Конфедерация Швейцария.

Предложеното решение на Съвета има за цел да бъде одобрено Споразумението между Европейския съюз и Конфедерация Швейцария относно предаването на резервационни данни на пътниците (PNR данни) с цел предотвратяване, разкриване, разследване и наказателно преследване на терористични престъпления и тежки престъпления („споразумението“).

Швейцария и държавите – членки на ЕС, които са договарящи се страни по Шенгенската конвенция, носят споделена отговорност за гарантиране на вътрешната сигурност в рамките на общо пространство без контрол по вътрешните граници, включително чрез обмен на релевантна информация. Резервационните данни на пътниците („PNR данни“) представляват предоставяна от пътниците информация, която се събира при процесите на резервация и регистрация за полет и се съхранява в системите на въздушните превозвачи за резервации и контрол при заминаване за собствените им търговски цели. Съществуващите споразумения с трети държави относно обработката на PNR данни показаха потенциала за повишаване на сигурността на Шенгенското пространство. Тези споразумения подобряват предотвратяването и разкриването на тероризъм и тежки престъпления, включително трафик на наркотици, огнестрелни оръжия и хора, по външните граници на ЕС, и също така предвиждат основан на риска и данните подход, който държавите членки могат да използват като компенсаторна мярка за липсата на контрол по вътрешните граници в рамките на Шенгенското пространство.

Макар че Швейцария не се счита за трета държава съгласно Регламент 2016/679 („ОРЗД“), тази правна рамка не се прилага за обработването на лични данни, включително PNR данни, от швейцарските правоприлагащи органи за целите на предотвратяването, разследването, разкриването или наказателното преследване на престъпления или изпълнението на наказателни санкции. Същевременно Швейцария е обвързана от актовете на Съюза, които представляват развитие на разпоредбите на достиженията на правото от Шенген. Директива (ЕС) 2016/680 („Директива относно PNR данните“) обаче не представлява развитие на достиженията на правото от Шенген, поради което Швейцария не участва в прилагането на този правен инструмент.

Съгласно настоящата рамка Швейцария не може законно да получава и обработва PNR данни за полети, извършвани от въздушни превозвачи между Съюза и Швейцария. Поради това на 6 септември 2023 г. Комисията препоръча преговорите по споразумението да започнат. На 4 март 2024 г. Съветът даде разрешение за започване на преговорите и те бяха стартирани на 21 март 2024 г. На 7 октомври 2025 г. преговорите приключиха официално и споразумението беше прието от Съвета на 17 февруари 2026 г. Споразумението беше подписано от члена на Комисията, отговарящ за вътрешните работи и миграцията, г-н Магнус Брунер и от ръководителя на швейцарското федерално министерство на правосъдието и полицията г-н Беат Янс на 5 март 2026 г. 

Основната цел на това споразумение е да се преодолеят пропуските по отношение на сигурността, съществуващи в Шенгенското пространство, и съответно да се даде възможност на въздушните превозвачи да предават PNR данни на Швейцария и обратно. Предаването и обработването на лични данни, включително PNR данни, обаче изисква строги ограничения и ефективни гаранции. Съгласно Становище 30/2025 на Европейския надзорен орган по защита на данните от 19 декември 2025 г. разпоредбите на споразумението, уреждащи предаването и обработката на PNR данни, се оказаха задоволителни. Във връзка с това на 2 юни 2026 г. Комисията информира докладчиците, като потвърди, че споразумението определя високи стандарти не само по отношение на сигурността, но и по отношение на неприкосновеността на личния живот и защитата на данните.

С оглед на изложеното докладчикът препоръчва Парламентът да одобри текста на проекта на решение на Съвета.

В рамките на своята изключителна отговорност докладчикът декларира, че в доклада не е включена информация, предоставена от представители на интереси, попадащи в обхвата на Междуинституционалното споразумение за задължителен регистър за прозрачност[footnoteRef:1], или от представители на публични органи на трети държави, включително техните дипломатически мисии и посолства, които трябва да бъдат изброени в настоящото приложение съгласно член 8 от приложение I към Правилника за дейността. [1:  Междуинституционално споразумение от 20 май 2021 г. между Европейския парламент, Съвета на Европейския съюз и Европейската комисия за задължителен регистър за прозрачност (ОВ L 207, 11.6.2021 г., стр. 1, ELI: http://data.europa.eu/eli/agree_interinstit/2021/611/oj).] 

